Fidesz: Szilvásy és Török együtt felel majd a bíróság elõtt
Török Zsolt napról napra újabb és újabb hazugságokba kergeti magát - így reagált Cser-Palkovics András, a Fidesz helyettes szóvivõje a szocialista politikus által szerdán elmondottakra. Az MSZP országgyûlési képviselõje ugyanis arról beszélt, hogy a Fidesz azért nem tesz feljelentést képviselõi lehallgatása miatt, mert tudják jól, hogy valótlanságot állítanak.
Cser-Palkovics András szerint Török Zsolt újabb és újabb hazugságokba kergeti magát. Emlékeztetett, hogy a Fidesz hétfõn feljelentést tett a legfõbb ügyésznél Szilvásy György ellen hivatali hatalommal való visszaélés, valamint hivatalos személy által elkövetett jogosulatlan adatkezelés miatt. Így Szilvásy Györgynek és Török Zsoltnak együtt kell felelnie a bíróság elõtt a képtelen rágalmakért és fideszes képviselõk hazug lejáratásáért - fogalmaz az ellenzéki politikus.
Török Zsolt szerdán jelentette ki, hogy az MSZP három napot adott a Fidesznek arra, hogy megtegye a feljelentését amiatt, hogy véleményük szerint a nemzetbiztonsági szolgálatok országgyûlési képviselõket hallgattak le. Korábban ugyanis feljelentés-áradatot helyeztek kilátásba, ám eddig nem tettek semmit. Az MSZP véleménye szerint azért, mert tudják jól, hogy valótlanságot állítanak. Szilvásy György feljelentését pedig kreált ügynek nevezte.